জুল কুরবার আয়াত

এটি আল-ইসরার একটি উপ-প্রবন্ধ।

জুল কুরবার আয়াত বা কুরআন ১৭:২৬ বা আল-ইসরা ২৬ হলো কুরআনের সূরা বনি ইসরাইলের (বা আল-ইসরা) ছাব্বিশতম আয়াত, যা পবিত্র কুরআনের পঞ্চদশ পারার অন্তর্ভুক্ত। এটি আধুনিক সৌদি আরবের ফাদাক ভূমির বিরোধের সাথে সম্পর্কিত বলে বর্ণনা করা হয়। 

 বিবরণ 
সুরা আল-ইসরা বা বনি ইসরাইলের ২৬ নম্বর আয়াতে বলা হয়েছে: وَءَاتِ ذَا ٱلْقُرْبَىٰ حَقَّهُۥ وَٱلْمِسْكِينَ وَٱبْنَ ٱلسَّبِيلِ وَلَا تُبَذِّرْ تَبْذِيرًا

উচ্চারণ: ওয়া আতি যাল-কুরবা হাক্কাহু ওয়াল-মিসকীনা ওয়াবনাস-সাবীলি ওয়া লা তুবায্যির তাবযীরা।

অনুবাদ: আত্মীয়স্বজনকে তার প্রাপ্য অধিকার দাও এবং অভাবগ্রস্ত ও পথিককেও (তাদের হক দাও); আর কখনো অপব্যয় করো না।

 তাফসির (ব্যাখ্যা) 

 সুন্নি দৃষ্টিভঙ্গি 
ষোড়শ শতাব্দীর সুন্নি ইসলামি পণ্ডিত জালালুদ্দীন সুয়ুতী লেখেন: আবু সাঈদ খুদরি এ আবদুল্লাহ ইবনে আব্বাসের সূত্রে বর্ণিত একটি হাদিসে বলা হয়েছে:“যখন আত্মীয়-স্বজনকে তাদের অধিকার প্রদান সংক্রান্ত আয়াতটি অবতীর্ণ হয়, তখন নবি ফাতিমাকে ডেকে ফাদাকের জমি তাকে দান করেন।”এই হাদিসটি আরো কয়েকটি গ্রন্থে অন্তর্ভুক্ত হয়েছে: 

 কানজুল উম্মাল (২/১৫৮)
 লুবাব আল-নুকূল (১৩৭, সূরা ইসরা প্রসঙ্গে)
 তাফসির আল-মাজহারি ( উক্ত আয়াতের ব্যাখ্যায়)
 রূহুল মা‘আনি
জালালুদ্দিন সুয়ুতি প্রাসঙ্গিকতার খাতিরে এই হাদিস বর্ণনা করলেও কোনো সুন্নি হাদিস বিশারদ হাদিসটিকে সহিহ হিসেবে সাব্যস্ত করেননি। কারণ আয়াতটি মক্কায় অবতীর্ণ এবং ফাদাক সংক্রান্ত ঘটনার নবির মদিনায় হিজরত করার কয়েক বছর পর সংঘটিত হয়। বরং সকল সুন্নি মুফাসসির আলিম বর্ণনা করেন যে, এতে সাধারণভাবে আত্মীয়দের তাদের প্রাপ্য অধিকার প্রদানের কথা বলা হয়েছে এবং এর সাথে নবি মুহাম্মাদের কন্যা ফাতেমার কোনো সম্পর্ক নেই।  

 শিয়া দৃষ্টিভঙ্গি 
বিংশ শতাব্দীর শিয়া ইমামিয়া চিন্তাবিদ মাহদি পুইয়া এই আয়াত সম্পর্কে লেখেন:আনফাল: ৪১ ও নাহল: ৯০ আয়াতের তাফসির বা ব্যাখ্যার দিকে দৃষ্টি দেওয়া যেতে পারে। আবু হাতিম আহমদ ইবনে হামদানের মাধ্যমে আবু সাঈদ খুদরির সূত্রে একটি হাদিস বর্ণিত আছে, সেখানে উল্লেখ আছে যে: এই আয়াত অবতীর্ণ হওয়ার সাথে সাথেই মহানবি তাঁর কন্যা ফাতিমাকে ফাদাকের বাগান দান করেন।ইবনে জারির বর্ণনা করেন যে, একবার ইমাম আলী ইবনে হোসাইন জয়নুল আবিদীন  এক সিরীয় ব্যক্তিকে বলেন:

“আমরাই সেই নিকটাত্মীয়, যাদের কথা এই আয়াতে উল্লেখ করা হয়েছে। 

আবদ ইবনে সালিহ নামক এক দরবারি বর্ণনা করেন, আল-মামুন (শা. ৮১৩–৮৩৩ খ্রি.) ফাদাকের জমির বিষয় সম্পর্কে মতামত জানার জন্য আবদুল্লাহ ইবনে মুসার কাছে একটি চিঠি লেখেন। ইবনে মুসা সেখানে পূর্বে উল্লিখিত হাদিসটি উদ্ধৃত করেন। এরপর খলিফা ফাদাকের জমি ফাতিমার সন্তানদের কাছে ফিরিয়ে দেন। খায়বার বিজয়ের পর যেসব জমির কোনো মালিকানা ছিল না, সেগুলো আল্লাহর নির্দেশ অনুযায়ী ( সূরা আনফাল ৮:১) নবি মুহাম্মাদ বণ্টন করেন। তিনি আনসারদের সম্মতিতে সেই সম্পদ মুহাজিরদের মধ্যে বণ্টন করেন। মক্কা ও তার আশেপাশে অবস্থিত বহু বাগান ও জমির খণ্ড, যা ফাতিমা তাঁর মা খাদিজার কাছ থেকে উত্তরাধিকারসূত্রে পান, সেগুলিও এই আয়াতের প্রেক্ষাপটে উল্লেখযোগ্য। উক্ত আয়াতের মাধ্যমে মহান আল্লাহ নবিকে নিজের কন্যা ফাতিমাকে তাঁর প্রাপ্য সম্পদ প্রদান করার নির্দেশ দেন। ফলে তিনি ফাদাকের বাগান ফাতিমাকে দান করেন।  রাসলের জীবদ্দশায় ফাদাকের বাগান ফাতিমার দখলে ছিল। কিন্তু তাঁর মৃত্যুর পর প্রথম খলিফা আবু বকর জমিটি অধিগ্রহণ করেন। আলি, তাঁর পুত্র হাসান ও হুসাইন ও ফাতিমার অনুরোধও গ্রহণ করা হয়নি। নবি মুহাম্মাদের উত্তরাধিকারী হিসেবে ফাতিমার দাবিও প্রত্যাখ্যাত হয়। কিছু সূত্রে উল্লেখিত হয়েছে যে, খলিফা উমর ইবনুল খাত্তাব প্রায় উল্লেখ করতেন যে, ফাদাকের সম্পত্তি প্রসঙ্গে আলি ও আব্বাস তাঁকে ও তাঁর পূর্বসূরিদের দখলদার ও মিথ্যাবাদী আখ্যা দেন। এই ঘটনার পর ফাতিমা আর কখনো খলিফা আবু বকর ও উমরের সঙ্গে কথা বলেননি। তিনি আলীকে নির্দেশ দেন, যেন তাঁদের তাঁর জানাজা ও দাফনে অংশগ্রহণ করতে না দেওয়া হয়। এমনও বর্ণিত হয়েছে যে, উমাইয়ারা নিজেদের শাসনামলে ফাদাকের জমি নিজেদের ব্যক্তিগত সম্পত্তি হিসেবে ব্যবহার করত। তবে এর ব্যতিক্রম ছিলেন দ্বিতীয় উমর। তিনি বিষয়টি তদন্ত ও পর্যালোচনা করার পর ফাদাকের জমি আবার আহলুল বায়তের নিকট ফিরিয়ে দেন। পরবর্তীতে আব্বাসীয় খলিফাগণ আবারও ফাদাকের জমি আহলুল বায়তের কাছ থেকে কেড়ে নেন এবং একে রাষ্ট্রীয় সম্পত্তি হিসেবে ব্যবহার করতে থাকে। এভাবে আল-মামুন বিষয়টি নিয়ে পুনরায় বিস্তারিত অনুসন্ধানের উদ্যোগ নেন। তিনি ফকিহদের নিয়ে একটি বিশেষ আদালত গঠন করেন। সেই আদালতে আহলুল বায়তের একজন সমর্থক তাদের পক্ষে যুক্তি উপস্থাপন করেন এবং অপরদিকে রাষ্ট্রীয় পক্ষ থেকে একজন আইনজীবী তার বিরোধিতা করেন। দীর্ঘ শুনানি ও বিচার-বিশ্লেষণের পর আল-মা'মুন নিজেই রায় লিখে একটি রাজকীয় ফরমান জারি করেন, যাতে ফাদাকের জমি আহলুল বায়তের অধিকারে ফিরিয়ে দেওয়া হয়। এই রায়ের সারসংক্ষেপ বিখ্যাত ঐতিহাসিক আল-বালাজুরি তাঁর প্রসিদ্ধ গ্রন্থ ফুতহুল বুলদানে সংরক্ষণ করেছেন।Quran (puya) on Al-Islam.org 

এটি শিয়া মুসলিমদের দৃষ্টিভঙ্গি; তবে সুন্নি মুসলিমরা এসব ঘটনার সত্যতার ব্যাপারে প্রশ্ন উত্থাপন করে এবং ফাদাকের জমির ব্যাপারে ফাতিমা, আলি ও রাশিদুন খলিফাদের সম্পর্কে প্রচলিত শিয়া দৃষ্টিভঙ্গির কঠোর বিরোধীতা করে; যদিও খলিফা আবু বকর ও ফাতিমার মনমালিন্যের কথা সুন্নি হাদিসের গ্রন্থাবলীতেও বর্ণিত হয়েছে। 

 তথ্যসূত্র 
বিষয়শ্রেণী:কুরআনের আয়াত
বিষয়শ্রেণী:কুরআনের ব্যাখ্যা